**2.1. Դասարանական նոթատետրի կազմումը և կիրառումը**

Ողջույն։ Մեր առաջին թեմայից ստացած գիտելիքներով մենք արդեն կարող ենք կանոնավոր դաս անել Թիմզում։ Դե, գոնե կարող ենք դասը սկսել ու ավարտել ժամանակին կամ անհրաժեշտության դեպքում հաղորդագրություն գրել մեր սովորողներին։ Բայց ահա դասն ավարտելով՝ ինքներս մեզ կարող ենք տալ տարբեր հարցեր՝ արդյո՞ք այս աշակերտը գրառումներ արեց այսօրվա դասի ընթացքում, արդյո՞ք այն աշակերտն ուղղեց տնային աշխատանքում թույլ տված սխալները կամ արդյո՞ք նա գրել էր տնային աշխատանքը, թե՞ գրքից այդ պահին կարդաց։ Այս և նմանատիպ հարցերն առաջանում են մի պարզ պատճառով՝ մենք չենք տեսնում մեր աշակերտների տետրերը։ Ահա այսօր նոր թեմա ենք ուսումնասիրելու՝ Class Notebook կամ Դասարանական նոթատետր վերնագրով, որի ընթացքում միասին հասկանալու ենք, թե ինչպե՞ս յուրաքանչյուր աշակերտի համար տետր ստեղծել Թիմզում, ինչպե՞ս վերահսկել նրանց տետրերը, գրառումները, ինչպե՞ս և որտե՞ղ ուսումնական նյութեր տեղադրել և այլն։

Այսպիսով, մեր նոր թեմայի առաջին դասի ընթացքում կծանոթանանք Class Notebook-ին՝ որպես համակարգված աշխատատարածքի և՛ ուսուցչի, և՛ աշակերտների համար։ Կտարբերակենք նրա երեք կարևոր բաժինները, կիմանանք յուրաքանչյուր բաժնի առանձնահատկությունները և կհասկանանք, թե ո՞վ՝ որտե՞ղ կարող է նյութեր տեղադրել։ Թիմզում Դասարանական նոթատետր բաժինն առանձին ակտիվացնելու կարիք ունի։ Դրա համար նախ հարկավոր է գլխավոր էջի Posts և Files գրությունների կողքից ընտրել Class Notebook տարբերակը։ Ահա։ Այստեղ տեսնում ենք տետր, մատիտ, քանոն, ռետին, աշակերտական պարագաներ, որոնք անհրաժեշտ են գրեթե բոլոր առարկաների դասերի ժամանակ։ Սեղմում ենք Set up և տեսնում այն տիրույթը, որը մեզ համար օգտագործելի է։ Սրանց մասին առանձին-առանձին մենք խոսելու ենք։ Այժմ անենք Next։ Եվ հաջորդ հարցը, որ համակարգը մեզ տալիս է՝ քանի՞ բաժիններից ենք ուզում բաղկացած լինի մեր աշակերտների տետրը։ Առաջարկվում է չորս տարբերակ, մենք կարող ենք դեռ թողնել երկուսը։ Կարող ենք վերանվանել դրանք, օրինակ՝ լինի Դասարանական աշխատանքներ և Տնային հանձնարարություններ։ Հետագայում, ցանկացած ժամանակ, մենք կարող ենք ավելացնել կամ պակասեցնել այս բաժինները։ Անում ենք Create և տեսնում ենք այն էջը, որտեղ ամեն անգամ հայտնվելու ենք Class Notebook-ն ընտելիս։ Ահա այստեղ փոքր գրառումներ են այն մասին, թե որ տարածքն ինչի համար է նախատեսված։ Մենք դրանք առանձին-առանձին ուսումնասիրելու ենք։ Յուրաքանչյուր դեպքում Class Notebook մտնելու համար մենք պետք է սեղմենք այս սլաքը և ահա հայտնվում ենք Դասարանական նոթատետրում։ Տեսնում ենք այստեղ հետևյալ բաժինները․ առաջինը՝ համագործածական տարածքն է (Collaboration Space)։ Այն ունի մեկ էջ արդեն, որը որոշ ցուցումներ է տալիս այս էջն օգտագործելու համար։ Նշեմ, որ այս տարածքը նախատեսված է համագործածության նպատակներով։ Այսինքն՝ այստեղ նյութ կարող է տեղադրել և այստեղ տեղադրված նյութի վրա փոփոխություն կարող է անել ցանկացած աշակերտ։ Ստացվում է, որ դուք կարող եք այստեղ տեղադրել նյութեր, որոնց վրա պիտի աշխատեն աշակերտները՝ միաժամանակ կամ տարբեր խմբերով։ Հաջորդը՝ Գրադարանի հատվածն է (Content Library)։ Այստեղ տեղադրված նյութերն աշակերտները կարողանալու են միայն կարդալ։ Այդ նյութերում որևէ փոփոխություն նրանք չեն կարողանալու կատարել։ Այսինքն՝ այս տարածքում տեղադրվելու են այնպիսի նյութեր, որոնք հարկավոր են աշակերտներին սովորելու, նյութը կրկնելու, ամրապնդելու, հասկանալու համար։ Այստեղ կարող եք տեղադրել ձեր առարկայական ծրագիրը, կարող եք տեղադրել հանձնարարություններ՝ կատարելու համար և այլն։

Դասարանական նոթատետրն ունի նաև միայն ուսուցչի (Teacher only) համար հասանելի տարածք։ Եթե ընդհանուր գործածության և գրադարանի տարածքը հասնելի են բոլոր աշակերտներին, այս տարածքը հասանելի է միայն ուսուցչին։ Այստեղ դուք կարող եք ձեր աշակերտների առաջադիմության մասին գնահատականների աղյուսակ ունենալ, կարող եք ձեր դասին անհրաժեշտ բոլոր ուսումնական նյութերն ունենալ, որոնք ցանկության դեպքում, ըստ ժամանակի անհրաժեշտության կարող եք տեղափոխել գրադարանի հատված և ցանկացած նյութ կարող եք պահել այստեղ։ Այն հասանելի և տեսանելի է միայն ձեզ։

Մենք տեսնում ենք նաև այն աշակերտների անունները, որոնք ընդգրկված են մեր դասարանում։ Իսկ աշակերտներից յուրաքանչյուրը տեսնելու է միայն իր պանակը։ Այստեղ այն երկու պանակներն են, որոնք մենք բացեցինք յուրաքանչյուր աշակերտի համար։ Ե՛վ այս աշակերտը, և՛ մյուսն ունեն իրենց համար տնային հանձնարարությունների և դասարանական առաջադրանքների համար առանձին պանակներ։ Ցանկացած պարագայում, որևէ նոր բաժին ավելացնելու համար մեզանից հարկավոր է ընտրել․ ուզում ենք նոր բաժին ավելացնել այս հիմնական հատվածում, թե՞ ավելացնել նոր էջ։ Նոր բաժին ավելացնելու համար բավական է սեղմել «+Section» կոճակը և կավելանա նոր բաժին, որը կարող եք անվանել ցանկացած կերպ։ Նույն կերպ նաև աշակերտները կարող են իրենց էջում ավելացնել նոր բաժիններ։ Սակայն, պետք է նրանց զգուշացնել, որ նրանց ավելացրած ցանկացած բաժին տեսանելի է լինելու նաև Ձեզ՝ ուսուցչին, իսկ մյուս աշակերտները դա չեն կարող տեսնել։ Որևէ էջ ավելացնելու համար տվյալ բաժնի վրա կանգնելուց հետո մենք ավելացնում ենք «+Page»։ Ցանկալի է, որ աշակերտները յուրաքանչյուր օրվա դասի համար և յուրաքանչյուր օրվա տնային հանձնարարության համար իրենց պանակներում ունենան առանձին էջեր։ Այդպես ուսուցչի համար շատ ավելի հեշտ է լինում գտնել աշակերտի տվյալ օրվա դասարանական կամ տնային հանձնարարությունը և համոզվել, որ աշակերտն այն կատարել է։ Ահա՝ Դասարանական նոթատետրի կառուցվածքն այսպիսին էր։ Այն բաղկացած էր չորս կարևոր բաժիններից, որոնցից մեկը տեսանելի էր միայն ձեզ, երկուսը տեսանելի էին ամբողջ դասարանին, իսկ աշակերտներից յուրաքանչյուրին հասանելի էր նաև իր անվամբ պանակը, որտեղ ցանկացած փոփոխություն կարող էր կատարել ինքը։ Ըստ էության աշակերտը կարող էր նաև փոփոխություն կատարել ընդհանուր գործածության տարածքում։ Ինչպե՞ս։ Այդ մասին կիմանանք հաջորդ տեսանյությում։